b'\n_START_ARTICLE_\nJanas Sniadeckis\n_START_SECTION_\nBiografija\n_START_PARAGRAPH_\n\xc5\xbdnino miestelio aludario ir burmistro s\xc5\xabnus, brolis Andrius Sniadeckis. Mok\xc4\x97si Jogailos universitete Krokuvoje, tobulinosi Getingene, Leidene, Utrechte. Pary\xc5\xbeiaus universitete matematik\xc4\x85 studijavo pas Laplas\xc4\x85 ir Delamber\xc4\x85._NEWLINE_Dalyvavo Edukacin\xc4\x97s komisijos veikloje. Nuo 1781\xc2\xa0m.- matematikos ir astronomijos profesorius Krokuvoje. Paskaitas skait\xc4\x97 ne lotyni\xc5\xa1kai, o lenki\xc5\xa1kai, kas tuo metu buvo ne\xc4\xafprasta. Propagavo Nikolajaus Koperniko mokym\xc4\x85. 1782\xc2\xa0m. inicijavo astronomin\xc4\x97s observatorijos statyb\xc4\x85 Krokuvoje. D\xc4\x97l l\xc4\x97\xc5\xa1\xc5\xb3 stokos id\xc4\x97ja realizuota tik 1792\xc2\xa0m. 1784\xc2\xa0m. kartu su kolegomis s\xc4\x97kmingai eksperimentavo su oro balionu, kuris pakilo \xc4\xaf 4700\xc2\xa0m auk\xc5\xa1t\xc4\xaf ir ore i\xc5\xa1silaik\xc4\x97 apie pusvaland\xc4\xaf.\n_START_SECTION_\nVilniuje\n_START_PARAGRAPH_\n1806\xe2\x80\x931825\xc2\xa0m. Vilniaus universiteto profesorius, 1807\xe2\x80\x931815\xc2\xa0m. rektorius; astronomin\xc4\x97s observatorijos direktorius. 1811\xc2\xa0m. i\xc5\xa1rinktas Peterburgo moksl\xc5\xb3 akademijos nariu-korespondentu. Napoleonui u\xc5\xbe\xc4\x97mus Lietuvos teritorij\xc4\x85, \xc4\xaf\xc4\x97jo \xc4\xaf pranc\xc5\xabz\xc5\xb3 konroliuojamos Laikinosios vyriausybin\xc4\x97s komisijos sud\xc4\x97t\xc4\xaf. \xc5\xa0i komisija atliko civilin\xc4\x97s administracijos funkcijas Vilniaus, Gardino, Minsko gubernijose ir Baltstog\xc4\x97s apskrityje._NEWLINE_Lenk\xc5\xb3 literat\xc5\xabroje prasid\xc4\x97jus romantizmo laikotarpiui, pasisak\xc4\x97 u\xc5\xbe klasicizm\xc4\x85, orientacij\xc4\x85 \xc4\xaf klasikin\xc4\x99 senov\xc4\x97s graik\xc5\xb3 ir rom\xc4\x97n\xc5\xb3 literat\xc5\xabr\xc4\x85. Tai pad\xc4\x97jo susiformuoti naujai literat\xc5\xabros srovei ir Adomui Mickevi\xc4\x8diui._NEWLINE_Atsistatydin\xc4\x99s apsigyveno Ja\xc5\xa1i\xc5\xabnuose, savo svainio Michailo Balinskio dvare. \xc4\x8cia mir\xc4\x97 ir palaidotas.\n_START_SECTION_\nPasiekimai\n_START_PARAGRAPH_\nLenk\xc5\xb3 matematikos terminologijos pradininkas. Si\xc5\xabl\xc4\x97 \xc4\xafvesti viening\xc4\x85 fizini\xc5\xb3 dyd\xc5\xbei\xc5\xb3 matavimo sistem\xc4\x85, pana\xc5\xa1i\xc4\x85 \xc4\xaf \xc5\xa1iuolaikin\xc4\x99 SI. Sistemi\xc5\xa1kai steb\xc4\x97jo ma\xc5\xbe\xc4\x85sias planetas, Saul\xc4\x97s ir M\xc4\x97nulio u\xc5\xbetemimus; nustatin\xc4\x97jo Saul\xc4\x97s, M\xc4\x97nulio ir kit\xc5\xb3 planet\xc5\xb3 pad\xc4\x97t\xc4\xaf. 1802\xc2\xa0m., nepriklausomai nuo H. Olberso atrado Palad\xc5\xbeio asteroid\xc4\x85. Ra\xc5\xa1\xc4\x97 matematikos, filosofijos klausimais, literat\xc5\xabros kritikos straipsnius._NEWLINE_Janas Sniadeckis\xc2\xa0\xe2\x80\x93 didis \xc5\xa0vietimo epochos lenk\xc5\xb3 mokslininkas, \xc5\xbeymiausias XVIII a.\xc2\xa0\xe2\x80\x93 XIX a. lenk\xc5\xb3 astronomas. Jo vardu pavadintas krateris M\xc4\x97nulyje, asteroidas (Sniadeckia), keltas, mokyklos, gatv\xc4\x97s, \xc5\xa0al\xc4\x8dinink\xc5\xb3 Jano Sniadeckio gimnazija.'